FI Euroopan unionin virallinen lehti C 304/89

KERTOMUS

Euroopan rautatieviraston tilinpäätöksestä varainhoitovuodelta 2008 sekä viraston vastaukset

2009/C 304/17

SISÄLLYS

Kohta Sivu JOHDANTO… 1–2 90 TILINTARKASTUSTUOMIOISTUIMEN TARKASTUSLAUSUMA… 3–12 90 TALOUSARVIO- JA VARAINHALLINTOA KOSKEVAT HUOMAUTUKSET… 13 91 MUUT KYSYMYKSET… 14–17 91 Taulukko… 92 Viraston vastaukset… 94

JOHDANTO

1. Euroopan rautatievirasto (jäljempänä ’virasto’), joka sijaitsee Lillessä ja Valenciennesissa, perustettiin 29 päivänä huhtikuuta 2004 annetulla Euroopan parlamentin ja neuvoston asetuksella (EY) N:o 881/2004 (1). Viraston tarkoituksena on nostaa rautatiejärjestelmien yhteentoimivuuden tasoa ja kehittää turvallisuutta koskeva yhteinen lähestymistapa turvallisuustasoltaan korkean rautatiealan kilpailuaseman parantamiseksi (2).

2. Viraston määrärahat varainhoitovuonna 2008 olivat 18 miljoonaa euroa, kun ne edeltävänä varainhoitovuonna olivat olleet 16,6 miljoonaa euroa. Virastossa työskenteli vuoden lopussa 113 henkeä, kun edeltävänä vuonna vastaava määrä oli 99.

TILINTARKASTUSTUOMIOISTUIMEN TARKASTUSLAUSUMA

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 ( 6 ) 185 artiklan 2 kohdan mukaisesti.

Pääjohtajan vastuu

5. Tulojen ja menojen hyväksyjänä pääjohtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa ( 7 ) . Pääjohtajan vastuulla on kehittää ( 8 ) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös ( 9 ) , jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien (IFAC ja ISSAI) ( 10 ) ja eettisten ohjeiden mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, että tilinpäätöksessä ei ole olennaisia virheitä ja että tilien perustana olevat toimet ovat lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskiarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös ( 11 ) antaa olennaisilta osiltaan oikeat ja riittävät tiedot viraston taloudellisesta asemasta 31 päivältä joulukuuta 2008 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31 päivänä joulukuuta 2008 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumaa kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

13. Varainhoitovuodelle 2009 siirrettiin yli 4,1 miljoonan euron määrärahat (12). Vuodelle 2009 siirrettyihin määrärahoihin liittyvistä suurimmista sitoumuksista poimitun otoksen tarkastus osoitti sitoumusten koskeneen palveluita ja töitä (13), jotka oli tilattu aivan vuoden 2008 lopussa ja jotka oli tarkoitus toteuttaa vuonna 2009. Kyseinen siirrettyjen määrärahojen suuri määrä osoittaa, että viraston toimintojen ohjelmoinnissa ja budjetoinnissa on ongelmia.

MUUT KYSYMYKSET

14. Tarkastuksessa havaittiin, että viraston vuotuisessa työohjelmassa oli useita puutteita. Tavoitteita ei ollut aina muotoiltu SMART-menetelmän mukaisesti (tavoitteet olisi määritelty erityisellä, mitattavissa ja toteutettavissa olevalla, asiaan kuuluvalla ja ajallisesti määrätyllä tavalla), vaan pikemminkin tavalla, jonka perusteella ei pystytä havaitsemaan puutteita tavoitteisiin ja arvioituihin saavutuksiin nähden. Niin ikään henkilöstöä ja toimintaan osoitettuja talousarviovaroja koskevia lukuja oli esitetty epäyhdenmukaisella tavalla. Tulosindikaattoreiden puuttumisen lisäksi edellä kuvailtu tilanne hankaloittaa viraston vuotuisen toiminnan arviointia.

15. Vuoden aikana toteutetuista hankintamenettelyistä poimitun otoksen tarkastus toi esiin puutteita. Tarjouseritelmissä asetettuja vaatimuksia ei ollut noudatettu eivätkä arviointikomiteat olleet arvioineet niitä yhdenmukaisesti (kahdessa tapauksessa) (14) valintaperusteiden kohdalla ja (yhdessä tapauksessa) (15) myöntämisperusteiden kohdalla. Tilanne heikensi menettelyiden avoimuutta.

16. Virasto on edelleenkin sijoittautunut kahteen paikkaan, Lilleen ja Valenciennesiin. Kuten tilintarkastustuomioistuin mainitsi varainhoitovuotta 2006 koskevassa kertomuksessaan (16), tilanne aiheuttaa virastolle huomattavasti lisäkustannuksia (17), joilta voitaisiin välttyä, jos kaikki toiminnot keskitettäisiin yhteen paikkaan. Virasto on sittemmin ryhtynyt toimiin tehdäkseen toimipaikkasopimuksen, jonka perusteella Ranskan viranomaiset korvaisivat viraston kahdesta sijaintipaikasta aiheutuvat lisäkustannukset. Tähän asti toimipaikkaa koskevat neuvottelut ovat epäonnistuneet.

17. Vuonna 2009 virasto muuttaa Valenciennesin kaupungin omistamaan rakennukseen. Sopimus on tehty 25 vuodeksi edellyttäen, että Ranskan hallituksen kanssa tehdään toimipaikkasopimus. Koska tähän mennessä toimipaikkasopimusta ei ole tehty, budjettivallan käyttäjä (18) on rajoittanut uuden vuokrasopimuksen keston yhdeksi vuodeksi, joka voidaan ilman eri toimenpiteitä uusia enintään yhdellä vuodella lisää. Epävarmuus vuokrasopimuksen kestosta haittaa uusien tilojen käyttöönoton ja siihen liittyvien hankintamenettelyiden suunnittelua ja tästä johtuen talousarvion suunnittelua.

Tilintarkastustuomioistuin on hyväksynyt tämän kertomuksen Luxemburgissa 8. lokakuuta 2009 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

Taulukko Euroopan rautatievirasto (Lille/Valenciennes) Perustamissopimuksen mukainen yhteisön toimivalta Viraston toimivaltuudet sellaisina kuin ne on määritelty Euroopan parlamentin ja neuvoston asetuksessa (EY) N:o 881/2004 Hallinto Viraston resurssit vuonna 2008 (vuoden 2007 tiedot suluissa) Tuotteet ja palvelut vuonna 2008 Yhteinen liikennepolitiikka Neuvosto, 251 artiklassa määrättyä menettelyä noudattaen ja talous- ja sosiaalikomiteaa ja alueiden komiteaa kuultuaan, 70 artiklan täytäntöön panemiseksi ja liikenteen erityispiirteet huomioon ottaen: a) antaa yhteisiä sääntöjä, joita sovelletaan kansainväliseen liikenteeseen jäsenvaltion alueelle tai sen alueelta taikka yhden tai useamman jäsenvaltion alueen kautta b) vahvistaa ne edellytykset, joilla muut kuin jäsenvaltiossa asuvat liikenteenharjoittajat saavat harjoittaa liikennettä siellä c) toteuttaa toimenpiteet liikenneturvallisuuden parantamiseksi d) antaa muut aiheelliset säännökset. (Perustamissopimuksen 71 artikla) Tavoitteet Osallistua teknisten kysymysten osalta sellaisen yhteisön lainsäädännön täytäntöönpanoon, joka tähtää: — rautatiealan kilpailuaseman parantamiseen — Euroopan rautatiejärjestelmän turvallisuutta koskevan yhteisen lähestymistavan kehittämiseen. rajattoman eurooppalaisen rautatieliikennealueen toteuttamiseksi ja turvallisuuden korkean tason takaamiseksi. Tehtävät 1 – Antaa komissiolle suosituksia seuraavista aiheista — rautatieturvallisuusdirektiivissä (2004/49/EY) tarkoitetut yhteiset turvallisuusmenetelmät (YTM) ja yhteiset turvallisuustavoitteet (YTT) — turvallisuustodistukset ja turvallisuutta koskevat toimenpiteet — yhteentoimivuuden teknisten eritelmien (YTE) kehittäminen — yhteentoimivuuden seuranta — kunnossapitokonepajojen sertifiointi — alan henkilöstön ammattipätevyys — liikkuvan kaluston rekisteröinti. 2 – Antaa lausuntoja seuraavista aiheista — kansalliset turvallisuussäännöt — ilmoitettujen laitosten työn laadun seuranta — Euroopan laajuisen verkon yhteentoimivuus. 3 – Huolehtii koordinoinnista kansallisten elinten välillä — kansallisten turvallisuusviranomaisten ja kansallisten tutkintaelinten työn koordinointi (direktiivin 2004/49/EY 17 ja 21 artiklassa kuvatulla tavalla). 4 – Julkaisut ja tietokannat — turvallisuustasoa koskeva kertomus (joka toinen vuosi) — kertomus yhteentoimivuuden edistymisestä (joka toinen vuosi) — turvallisuutta koskevien asiakirjojen julkinen tietokanta — yhteentoimivuutta koskevien asiakirjojen julkinen rekisteri. 1 – Hallintoneuvosto Hallintoneuvosto muodostuu yhdestä kunkin jäsenvaltion edustajasta ja neljästä komission edustajasta sekä kuudesta kyseisten alojen edustajasta, joilla ei ole äänioikeutta. 2 – Pääjohtaja Hallintoneuvosto nimittää komission ehdotuksesta. 3 – Ulkoinen tarkastus Tilintarkastustuomioistuin. 4 – Vastuuvapauden myöntävä viranomainen Euroopan parlamentti myöntää neuvoston suosituksesta. Talousarvio 18 miljoonaa euroa (16,6 miljoonaa euroa) Henkilöstö 31. joulukuuta 2008 Henkilöstötaulukossa 116 (116) virkaa, joista täytettyjä 31.12.2008: 106 (95) Muu henkilöstö: 7 (4) Yhteensä 113 (99) henkilöstön jäsentä, joiden tehtävät jakautuvat seuraavasti: — operatiiviset tehtävät: 69 (66) — hallinnolliset tehtävät: 44 (33). — Suositukset yhteisistä turvallisuusmenetelmistä käytettäviksi yhteisten turvallisuustavoitteiden yhteydessä — Suositus direktiivin 2004/49/EY liitteen I tarkistamisesta — Ensimmäinen kaksivuotiskertomus EU:n rautateiden turvallisuustasosta — Suositus veturinkuljettajien lupakirjojen ja rekistereiden yhtenäisestä muodosta — Suositus turvallisuustodistusten B-osan yhdenmukaisista vaatimuksista — Suositus tavanomaista rautatieliikennettä koskevista yhteentoimivuuden teknisistä eritelmistä infrastruktuurin osalta — Suositus tavanomaista rautatieliikennettä koskevista yhteentoimivuuden teknisistä eritelmistä energian osalta — Suositus kunnossapitokonepajojen sertifioinnista — Suositus Euroopan rautatieliikenteen hallintajärjestelmän perusvaatimuksen nro 3 järjestelmävaatimusten eritelmästä — Luonnos yhteentoimivuuden tekniseksi eritelmäksi vetureiden ja matkustajaliikenteen liikkuvan kaluston osalta — Ensimmäinen luonnos direktiivin 2008/57/EY liitteessä VII olevaa 1 osaa koskevaksi suositukseksi (ristiinhyväksyntää koskeva tarkastusluettelo); — Väliraportti matkustajia koskevien telemaattisten sovellusten yhteentoimivuuden teknisistä eritelmistä — Toteutettavuustutkimus 1 520 millimetrin raideleveyden yhteentoimivuudesta — Arviointi kansallisten teknisten sääntöjen luetteloiden ilmoittamisesta — Kertomusluonnos tavasta, jolla kansalliset turvallisuussäännöt julkaistaan ja annetaan sovellettaviksi — Kertomusluonnos vaikutusten arvioinnista ja suosituksista, jotka koskevat vaarallisten tuotteiden kuljetusta käsittelevän asiantuntijakomitean ehdottamia, kiskoilta suistumisen havaitsemista koskevia vaatimuksia — Yhteentoimivuutta koskevien asiakirjojen rekisterin luominen — Kahden vuoden välein järjestettävä turvallisuutta käsittelevä konferenssi. Lähde: Viraston toimittamat tiedot.

VIRASTON VASTAUKSET 13. Vuodelta 2008 vuodelle 2009 siirretyistä 4,1 miljoonan euron määrärahoista yli 1,5 miljoonaa euroa koskee vuoden 2008 kahden viimeisen kuukauden aikana allekirjoitettuja sopimuksia. Allekirjoitusten myöhäinen ajankohta johtuu hankintamenettelyjen viiveistä ja siirroista, jotka tehtiin lokakuun 2008 lopulla talousarvion toteutuksesta tehdyn analyysin perusteella. Loput 2,6 miljoonaa euroa koskevat käynnissä olevia sopimuksia, joista ei ollut vielä saatu laskuja, sekä alustavia maksusitoumuksia, joilla katetaan henkilöstön virkamatkoihin ja asiantuntijoihin liittyviä kustannuksia. Virasto pyrkii jatkossakin parantamaan hankintamenettelyjen suunnittelua ja talousarvion toteutuksen ympärivuotista seurantaa. 14. ERA on vuoden 2010 talousarviomenettelystä alkaen ottanut käyttöön prosessin, jolla vuotuisen talousarvion ja työohjelman valmistelu on täysin yhdennetty, jotta varmistetaan mahdollisimman suuri johdonmukaisuus. Lisäksi ERA pyrkii määrittämään tavoitteet, toiminnot ja aikataulut entistä täsmällisemmin. Vuodesta 2009 eteenpäin kaikki merkittävät muutokset painopisteissä ilmoitetaan hallintoneuvostolle ja tehdään vastaava työohjelman muuttamista koskeva ehdotus. Lisäksi energian ja liikenteen pääosasto on pyytänyt Euroopan rautatievirastoa ja muita toimivaltaansa kuuluvia virastoja vuodesta 2009 alkaen määrittämään suoritusindikaattorit ja raportoimaan niistä säännöllisesti. 15. Hankintamenettelyissä aiemmin kohdatuista vaikeuksista tehdyn analyysin perusteella on laadittu toimintasuunnitelma. Siihen sisältyy muun muassa arviointikomiteoiden jäsenille annettavaa koulutusta ja tukea sekä tarjouspyyntöjen arvioinnin yhdenmukaistaminen tarkistusluetteloiden avulla. 16. Rautatievirasto pyrkii kaikin mahdollisin tavoin tekemään toimipaikkaa koskevan sopimuksen isäntävaltion kanssa. Toistaiseksi viraston sopimusehdotukseen ei kuitenkaan ole saatu virallista vastausta. 17. Katso vastaus kohtaan 16. Rautatievirasto on samaa mieltä siitä, että niin kauan kuin toimipaikkaa koskevaa sopimusta ei ole allekirjoitettu, hankintamenettelyt aiheuttavat virastolle merkittäviä ongelmia varsinkin Valenciennesin rakennuksen osalta.

(1) EUVL L 220, 21.6.2004, s. 3.

(2) Taulukossa esitetään tiedoksi yhteenveto viraston vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus merkittävistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 248, 16.9.2002, s. 1.

(7) Komission asetus (EY, Euratom) N:o 2343/2002, annettu 23 päivänä joulukuuta 2002 (EYVL L 357, 31.12.2002, s. 72), 33 artikla.

(8) Komission asetus (EY, Euratom) N:o 2343/2002, 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty komission asetuksen (EY, Euratom) N:o 2343/2002 VII osaston 1 luvussa, sellaisena kuin se on viimeksi muutettuna 9 päivänä heinäkuuta 2008 annetulla komission asetuksella (EY, Euratom) N:o 652/2008 (EUVL L 181, 10.7.2008, s. 23); säännöt on liitetty sellaisenaan viraston varainhoitoasetukseen.

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 26. kesäkuuta 2009 ja tilintarkastustuomioistuin vastaanotti sen 2. heinäkuuta 2009. Viraston lopullinen tilinpäätös, joka on konsolidoitu komission tilinpäätökseen, julkaistaan Euroopan unionin virallisessa lehdessä viimeistään päättynyttä varainhoitovuotta seuraavan varainhoitovuoden marraskuun 15. päivänä. Lopullinen tilinpäätös esitetään sivustoilla http://eca.europa.eu ja www.era.europa.eu

(12) Noin 3,9 miljoonaa euroa varainhoitovuodelle 2009 siirretyistä määrärahoista koski hallinto- ja toimintamenoja. Kyseinen summa on 57 prosenttia II ja III osaston 6,9 miljoonan euron vuotuisista määrärahoista.

(13) Palvelut ja työt liittyvät muun muassa alihankintana teetettyihin tutkimuksiin, tietotekniikkamenoihin ja tilojen kalustamiseen.

(14) Kokonaisarvo 334 000 euroa.

(15) Arvo 800 000 euroa neljän vuoden aikana.

(16) Kohta 8 (EUVL C 309, 19.12.2007, s. 68).

(17) Vuonna 2006 näiden lisäkustannusten määrän arvioitiin olevan yli 400 000 euroa.

(18) Euroopan parlamentin budjettivaliokunnan puheenjohtajan 26. marraskuuta 2008 päivätty kirje viraston hallintoneuvoston puheenjohtajalle, viite D(2008) 67307.